Dís wat vroue sê oor Vrouemaand | Netwerk24
Dís wat vroue sê oor Vrouemaand
Deur Jp Myburg 12 Augustus 2019 06:00
Isabelle Paulse, Avianpark – "Vroue is spesiaal en ons vergeet dit soms. Vrouwees moet elke dag gevier word en ons as vroue moet daagliks erkenning kry vir die rol wat ons speel."Foto's: JP Myburg
Baie Suid-Afrikaners is maar net te dankbaar vir 'n vakansiedag, onbewus van die monumentele en inspirerende gebeurtenis wat op 9 Augustus 1956 plaasgevind het.
Hierdie openbare vakansiedag, wat sedert 1994 gevier word, herdenk die optog in 1956 deur lede van die Federasie van Suid-Afrikaanse Vroue. Ongeveer 20 000 vroue het na die Uniegebou in Pretoria gestap en betoog om petisies met meer as 100 000 handtekeninge by die kantoor van die destydse eerste minister, J.G. Strijdom, in te dien.
Die vreeslose vroue het buite die gebou in stilte gestaan om hul stil stemme dik te maak.
Die optog op 9 Augustus 1956, 'n inspirerende vertoning van politieke mag, is 'n herinnering aan die vroue wat Suid-Afrika help vorm het sowel as die baanbrekervroue wat die land vandag nog na groter hoogtes lei.
Vrouedag in Suid-Afrika bring hulde aan ons nasie se vroue wat die stryd teen die Apartheidsregering help voer het.
Sedertdien het vroueregte reg oor die wêreld 'n prioriteit geword, maar kenners meen baie moet nog verander en geskaaf word om ware gelykheid en regte vir vroue reg oor die heelal te vestig.
Standard wil vir elke vreeslose vrou, ma, ouma, tannie, sussie, niggie, vriendin of eggenote 'n gelukkige Vrouemaand toewens en hoop dat elke vrou sal besef watter rol hulle speel en die uitwerking wat hulle op die samelewing het.
Standard het met 'n paar vroue in die gemeenskap gaan praat om te hoor hoekom hulle voel dat Vrouedag – en veral Vrouemaand – belangrik is.